Det har vært kirke på Evanger siden middelalderen. Det tidligste man finner Evanger-kirken nevnt i kildene er i Bergen kalvskinn fra midten av 1300-tallet. Middelalderkirken var trolig en stavkirke. Det er litt uklart hvor lenge middelalderkirken stod, men den ble trolig erstattet av en tømmerkirke på 1600-tallet. 1600-tallskirken stod til den ble erstattet av den nåværende kirken i 1851. Fra middelalderkirken er det tatt vare på en kirkeklokke, mens den andre av de to klokkene som er i kirken er fra 1673.